*****

ΚΑΝΟΝΙΣΜΟΣ (ΕΟΚ) αριθ. 2891/90 ΤΗΣ ΕΠΙΤΡΟΠΗΣ

της 5ης Οκτωβρίου 1990

για την έκδοση πιστοποιητικών εισαγωγής για τα διατηρημένα προσωρινά καλλιεργούμενα μανιτάρια

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 426/86 του Συμβουλίου της 24ης Φεβρουαρίου 1986 περί κοινής οργανώσεως της αγοράς στον τομέα των μεταποιημένων προϊόντων με βάση τα οπωροκηπευτικά (1), όπως τροποποιήθηκε τελευταία από τον κανονισμό (ΕΟΚ) αριθ. 2201/90 (2), και ιδίως το άρθρο 18 παράγραφος 2,

Εκτιμώντας:

ότι ο κανονισμός (ΕΟΚ) αριθ. 521/77 του Συμβουλίου καθόρισε τις λεπτομέρειες εφαρμογής των μέτρων διασφαλίσεως στον τομέα των μεταποιημένων προϊόντων με βάση τα οπωροκηπευτικά (3)·

ότι οι ποσότητες των προσωρινά διατηρημένων καλλιεργουμένων μανιταριών, που είναι ακατάλληλα για τη διατροφή στην κατάσταση που βρίσκονται, που τίθενται σε ελεύθερη κυκλοφορία στην Κοινότητα από την αρχή του 1990, αυξάνουν συνεχώς και ότι η συνέχιση του ρυθμού εισαγωγής θα οδηγήσει σε αισθητή υπέρβαση του επιπέδου που έφθασαν κατά το 1989·

ότι οι τιμές που εφαρμόζονται στις κυριότερες προμηθεύτριες τρίτες χώρες για την περίοδο εμπορίας 1990/91 είναι μικρότερες από εκείνες παρομοίων προϊόντων που λαμβάνονται στην Κοινότητα· ότι, κατά συνέπεια, οι όροι εμπορίας των τελευταίων είναι δύσκολοι· ότι τα αποθέματα προϊόντων κοινοτικής προελεύσεως είναι αισθητά μεγαλύτερα και αυξάνουν συνεχώς σε σχέση με εκείνα που υπήρχαν κατά την ίδια περίοδο κατά τη διάρκεια των τελευταίων ετών·

ότι, με τους όρους αυτούς, η κοινοτική αγορά απειλείται να υποστεί σοβαρές διαταραχές που μπορούν να θέσουν σε κίνδυνο τους στόχους που καθορίζονται στο άρθρο 39 της συνθήκης· ότι είναι αναγκαίο, κατά συνέπεια, να εφαρμοστούν μέτρα διασφαλίσεως · ότι τα τελευταία πρέπει να είναι τέτοιας φύσεως ώστε να εμποδίσουν νέα επιδείνωση της διαταράξεως της αγοράς λόγω συνεχίσεως αυξήσεως των εισαγωγών·

ότι, γι' αυτό, πρέπει να καθοριστεί η ποσότητα των εν λόγω προϊόντων που μπορεί να τεθεί σε ελεύθερη κυκλοφορία για το 1990, με βάση τις ποσότητες που εισήχθησαν κατά τη διάρκεια του προηγούμενου έτους και με βαθμό προόδου που θα αντιστοιχεί σε αρμονική εξέλιξη των συναλλαγών·

ότι, για να αποφευχθούν αιτήσεις πιστοποιητικών που αφορούν υπερβολικές ποσότητες σε σχέση με τις πραγματικές ανάγκες και υποβάλλονται για κερδοσκοπικούς σκοπούς, πρέπει συντηρητικά να ανασταλεί αμέσως η έκδοση των πιστοποιητικών εισαγωγής αναμένοντας να θεσπιστούν οι όροι εκδόσεως των πιστοποιητικών εισαγωγής για τη χρησιμοποίηση του υπολοίπου των διαθεσίμων ποσοτήτων για το τρέχον έτος· ότι τα μέτρα θα λάβουν υπόψη την ιδιαίτερη κατάσταση των προϊόντων που μεταφέρονται προς την Κοινότητα και την ημερομηνία ενάρξεως ισχύος του παρόντος κανονισμού,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Για το 1990, τα πιστοποιητικά εισαγωγής για τα καλλιεργούμενα μανιτάρια τα διατηρημένα προσωρινά, αλλά ακατάλληλα για διατροφή στην κατάσταση που βρίσκονται, που υπάγονται στον κωδικό ΣΟ ex 0711 90 50, εκδίδονται για ποσότητα μέχρι 36 800 τόνους, με την επιφύλαξη του άρθρου 2.

Άρθρο 2

Για τα προϊόντα που αναφέρονται στο άρθρο 1, η έκδοση των πιστοποιητικών εισαγωγής αναστέλλεται για τις αιτήσεις που υποβάλλονται από τις 3 Οκτωβρίου 1990.

Άρθρο 3

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 5 Οκτωβρίου 1990.

Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 49 της 27. 2. 1986, σ. 1.

(2) ΕΕ αριθ. L 201 της 31. 7. 1990, σ. 1.

(3) ΕΕ αριθ. L 73 της 21. 3. 1977, σ. 28.